Il-Kumitat tar-Rappreżentanti Permanenti tal-Kunsill illum approva l-qbil proviżorju li ntlaħaq mal-Parlament Ewropew fit-8 ta' Novembru 2018 dwar il-proposta għal Att Ewropew dwar l-Aċċessibbiltà (EAA). Il-proposta għandha l-għan li tagħmel diversi prodotti u servizzi fl-Unjoni Ewropea aktar aċċessibbli għal persuni b'diżabilitajiet. Huwa maħsub li aktar minn 80 miljun persuna fl-UE huma affettwati minn xi livell ta' diżabilità. Ir-regoli l-ġodda ser ikunu ta' benefiċċju mhux biss għal għexieren ta' miljuni ta' Ewropej, iżda wkoll għal ħafna anzjani fl-Unjoni. In-negozji ser ikunu jistgħu jipprovdu servizzi jew jimmanifatturaw, ibiegħu u jimportaw prodotti fl-UE kollha kemm hi, waqt li jibbenefikaw minn rekwiżiti uniformi fil-livell tal-UE. Beate Hartinger-Klein, Ministru Federali għax-Xogħol, l-Affarijiet Soċjali, is-Saħħa u l-Protezzjoni tal-Konsumatur tal-Awstrija L-Att Ewropew dwar l-Aċċessibbiltà jinkludi rekwiżiti ta' aċċessibbiltà għal prodotti u servizzi ewlenin bħal: telefowns, kompjuters, terminals ta' pagament jew terminals self-service għall-bejgħ ta' biljetti tat-trasport tal-passiġġieri; servizzi bankarji għall-konsumatur; servizzi ta' komunikazzjoni elettronika, inkluż pereżempju servizzi tat-telefown u tal-Internet; telefonati lin-numru ta' emerġenza 112; aċċess għal servizzi tal-media awdjoviżiva; kotba elettroniċi; kummerċ elettroniku. Id-direttiva tinkludi wkoll rekwiżiti ta' aċċessibbiltà komuni b'rabta mat-tfassil tal-interfaċċa tal-utent u tal-funzjonalità ta' prodotti, kif ukoll rekwiżiti ta' aċċessibbiltà aktar speċifiċi għal xi tagħmir elettroniku tal-konsumatur. Għal prodotti tal-konsumatur koperti mid-direttiva, għadhom ikunu aċċessibbli l-imballaġġ, l-istruzzjonijiet għall-installazzjoni u informazzjoni oħra dwar il-prodott. Fil-każ ta' servizzi, hemm xi rekwiżiti komuni (pereżempju fuq paġni web) u, barra minn hekk, rekwiżiti speċifiċi għas-servizz partikolari. Id-direttiva tirrikjedi li s-servizzi ta' appoġġ ikunu aċċessibbli wkoll. Xi eżempji ta' rekwiżiti ta' aċċessibbiltà aktar speċifiċi inklużi fid-direttiva huma: terminals ta' self-service, pereżempju bħal magni tal-biljetti jew ATMs, li ser ikollhom jipprovdu l-possibilità li jintużaw kuffji personali sabiex persuni b'diżabbiltà fil-vista jkunu jistgħu jsegwu struzzjonijiet awdjo. Fejn terminal self-service jipprevedi modalitajiet viżwali ta' tħaddim, huwa għandu jipprovdi minn tal-anqas modalità waħda ta' tħaddim li ma tirrikjedix il-perċezzjoni tal-kulur min-naħa tal-utent. Mikrointrapriżi (b'anqas minn 10 impjegati u fatturat annwali ta' inqas minn EUR 2 miljuni) li jipprovdu servizzi huma eżentati mid-direttiva u dawk li jipprovdu prodotti ser ikunu eżentati minn uħud mill-obbligi. B'mod ġenerali, id-direttiva tevita milli timponi "piż sproporzjonat" fuq l-operaturi ekonomiċi. Informazzjoni ġenerali u passi li jmiss Il-Kummissjoni ppreżentat il-proposta tagħha f'Diċembru 2015. In-negozjati bejn il-Kunsill u l-Parlament Ewropew bdew f'Marzu 2018 u ntemmu bi qbil proviżorju fit-8 ta' Novembru 2018. Wara l-approvazzjoni tal-lum tal-qbil mill-Kumitat tar-Rappreżentanti Permanenti, id-direttiva ser tintbagħat lill-Parlament Ewropew għall-adozzjoni fil-plenarja. L-adozzjoni finali fil-Kunsill hija ppjanata li ssir f'laqgħa tal-Kunsill is-sena d-dieħla. Proposta tal-Kummissjoni Pożizzjoni tal-Kunsill (approċċ ġenerali)